Span soek reeksverkragter en -moordenaarDie nasionale polisiehoof het ŉ span speurders aangestel om na ŉ reeksverkragter en –moordenaar wat glo in Pretoria bedrywig is, te soek. Genl. Riah Phiyega het Sondag in ŉ verklaring gesê die span is uiters bekwaam met meer as genoeg ervaring vir die taak. Die span is byeengeroep ná 14 moorde met dieselfde modus operandi in Sunnyside, Villeria en Mamelodi aangemeld is. In vier van die sake is jong vrouens op dieselfde wyse vermoor en is die DNS van een man gevind. Phiyega sê die polisie ondersoek steeds die ander sake om vas te stel of daar ŉ verband is. Die span sluit lede van die eenheid vir gesinsgeweld, kinderbeskerming en seksuele misdrywe, misdaadintelligensie, DNS-ontleders en ‘n profielsamesteller in.